CELEX: 62016CN0001
Language: el
Date: 2016-01-04 00:00:00
Title: Υπόθεση C-1/16: Αίτηση προδικαστικής αποφάσεως την οποία υπέβαλε το Audiencia Provincial de A Coruña (Ισπανία) στις 4 Ιανουαρίου 2016 — Abanca Corporación Bancaria, S.A. κατά María Isabel Vázquez Rosende

14.3.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 98/22
            
         Αίτηση προδικαστικής αποφάσεως την οποία υπέβαλε το Audiencia Provincial de A Coruña (Ισπανία) στις 4 Ιανουαρίου 2016 — Abanca Corporación Bancaria, S.A. κατά María Isabel Vázquez Rosende
   (Υπόθεση C-1/16)
   (2016/C 098/29)
   Γλώσσα διαδικασίας: η ισπανική
   
      Αιτούν δικαστήριο
   
   Audiencia Provincial de A Coruña
   
      Διάδικοι στην υπόθεση της κύριας δίκης
   
   
      Εκκαλούσα: Abanca Corporación Bancaria, S.A
   
      Εφεσίβλητη: María Isabel Vázquez Rosende
   
      Προδικαστικά ερωτήματα
   
   
               1)
            
            
               Μπορεί να γίνει δεκτό ότι τα άρθρα 6 και 7 της οδηγίας 93/13/ΕΟΚ, του Συμβουλίου, της 5ης Απριλίου 1993 (1), σχετικά με τις καταχρηστικές ρήτρες των συμβάσεων που συνάπτονται με καταναλωτές, έχουν την έννοια ότι τα αποτελέσματα επιστροφής που προκύπτουν από την αναγνώριση της ακυρότητας ρήτρας κατώτατου ορίου επιτοκίου ως καταχρηστικής, περιληφθείσας σε σύμβαση δανείου δεν ανατρέχουν στην ημερομηνία συνάψεως της συμβάσεως, αλλά σε μεταγενέστερη ημερομηνία;
            
         
               2)
            
            
               Αποτελεί το κριτήριο της καλής πίστεως των ενδιαφερομένων, στο οποίο θεμελιώνεται ο περιορισμός της αναδρομικής ισχύος [της κηρύξεως της ακυρότητας] καταχρηστικής ρήτρας, αυτοτελή έννοια του δικαίου της Ένωσης, η οποία πρέπει να τυγχάνει ομοιόμορφης ερμηνείας από το σύνολο των κρατών μελών;
            
         
               3)
            
            
               Σε περίπτωση καταφατικής απαντήσεως, ποιες προϋποθέσεις πρέπει να πληρούνται προκειμένου να θεωρηθεί ότι υπάρχει καλή πίστη των ενδιαφερομένων;
            
         
               4)
            
            
               Εν πάση περιπτώσει, συνάδει προς τα άρθρα 6 και 7 της οδηγίας 93/13/ΕΟΚ, του Συμβουλίου, της 5ης Απριλίου 1993, σχετικά με τις καταχρηστικές ρήτρες των συμβάσεων που συνάπτονται με καταναλωτές, η ερμηνεία του όρου «καλή πίστη των ενδιαφερομένων» υπό την έννοια ότι εμπίπτει σε αυτόν η συμπεριφορά που επέδειξε ο επαγγελματίας, κατά την κατάρτιση της συμβάσεως, συμπεριφορά στην οποία ανάγεται η έλλειψη διαφάνειας λόγω της οποίας η ρήτρα κρίθηκε καταχρηστική;
            
         
               5)
            
            
               Συνάδει προς τα άρθρα 6 και 7 της οδηγίας 93/13/ΕΟΚ, του Συμβουλίου, της 5ης Απριλίου 1993, σχετικά με τις καταχρηστικές ρήτρες των συμβάσεων που συνάπτονται με καταναλωτές, η ερμηνεία του όρου «καλή πίστη των ενδιαφερομένων» υπό την έννοια ότι η καλή πίστη του επαγγελματία μπορεί να αξιολογείται αφηρημένως, ή, αντιθέτως, πρέπει να αξιολογείται λαμβανομένης υπόψη της συμπεριφοράς που επέδειξε ο επαγγελματίας στη συγκεκριμένη συμβατική σχέση;
            
         
               6)
            
            
               Αποτελεί ο κίνδυνος σημαντικών διαταραχών, στον οποίο θεμελιώνεται ο περιορισμός της αναδρομικής ισχύος [της κηρύξεως της ακυρότητας] καταχρηστικής ρήτρας, αυτοτελή έννοια του δικαίου της Ένωσης, η οποία πρέπει να τυγχάνει ομοιόμορφης ερμηνείας από το σύνολο των κρατών μελών;
            
         
               7)
            
            
               Σε περίπτωση καταφατικής απαντήσεως στο προηγούμενο ερώτημα, ποια κριτήρια πρέπει να λαμβάνονται υπόψη;
            
         
               8)
            
            
               Εν πάση περιπτώσει, συνάδει προς τα άρθρα 6 και 7 της οδηγίας 93/13/ΕΟΚ, του Συμβουλίου, της 5ης Απριλίου 1993, η εκτίμηση του κινδύνου σημαντικών διαταραχών λαμβανομένου υπόψη μόνον του κινδύνου που μπορεί να ανακύψει για τον επαγγελματία ή πρέπει να λαμβάνεται επίσης υπόψη η ζημία που υφίστανται οι καταναλωτές λόγω της μη πλήρους επιστροφής των ποσών που έχουν καταβάλει δυνάμει της εν λόγω ρήτρας κατώτατου ορίου επιτοκίου;
            
         
               9)
            
            
               Πρέπει, σύμφωνα με τα άρθρα 6 και 7 της οδηγίας 93/13/ΕΟΚ, του Συμβουλίου, της 5ης Απριλίου 1993, στην περίπτωση ασκήσεως ατομικής αγωγής από καταναλωτή, ο κίνδυνος σημαντικών διαταραχών με επιπτώσεις στη δημόσια οικονομική τάξη να εκτιμάται με κριτήριο τις επιπτώσεις που θα έχει για την οικονομία η συγκεκριμένη αγωγή ή με κριτήριο τις οικονομικές επιπτώσεις που θα είχε τυχόν άσκηση ατομικής αγωγής από μεγάλο αριθμό καταναλωτών;
            
         
      (1)  ΕΕ L 95, σ. 29.